Apr 12,2017
30 లక్షల మార్క్‌కు ప్యాసింజర్‌ వాహన అమ్మకాలు
 న్యూఢిల్లీ : న్యూఢిల్లీ: ఆర్థిక సంవత్సరం 2016-17లో దేశీయ ప్యాసింజర్‌ వాహన అమ్మకాలు ఇది వరకు ఎప్పుడూ లేని విధంగా తొలిసారి 30 లక్షల మైలురాయిని దాటింది. దీంతో ఈ విభాగంలో 9.23శాతం వృద్ధి నమోదైంది. 2017 మార్చితో ముగిసిన త్రైమాసికానికి ప్యాసింజర్‌ వాహనాల (పీవీ) విక్రయాలు 30,46,727 యూనిట్లుగా నమోదు కాగా.. ఇంతక్రితం ఏడాది ఈ అమ్మకాలు 27,89,208 యూనిట్లుగా ఉన్నాయని సొసైటీ ఆఫ్‌ ఇండియన్‌ ఆటోమొబైల్‌ మాన్యుఫాక్చర్స్‌ (సియామ్‌) వెల్లడించింది. దీనికితోడు ఈ ఏడాది అత్యధికంగా అమ్ముడైన వాటిలో ప్యాసింజర్‌ వాహనాలతో పాటు యుటిలిటీ వాహనాలు, మోటార్‌సైకిల్‌, స్కూటర్స్‌ ఉన్నట్టు సియామ్‌ డిప్యూటీ డైరెక్టర్‌ సుగాటో సేన్‌ పేర్కొన్నారు. గతేడాది యుటిలిటీ వాహన విక్రయాలు 5,86,576 యూనిట్లకుగానూ ఈ సారి 29.91శాతం వృద్ధితో 7,61,997 యూనిట్లకు ఎగిసింది. దేశీయంగా కార్ల అమ్మకాలు 3.85 శాతం పెరిగి 21,02,966 యూనిట్లకు చేరాయి. మోటార్‌ సైకిల్‌ అమ్మకాలు 3.68 శాతం పెరిగి 1,10,94,543 యూనిట్లకు చేరాయి. హీరో ఒక్కటే 56,93,681 యూనిట్లను విక్రయించింది. స్కూటర్ల విక్రయాలు 11.39 శాతం పెరిగి 56,04,601 యూనిట్లకు చేరాయి.
మీ స్నేహితులకు రికమెండ్ చెయ్యండి